A Tanács együttes fellépése

(2001. július 20.)

az Európai Unió Műholdközpontjának felállításáról

(2001/555/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak 14. cikkére,

mivel:

(1) 2000. november 10-én a Tanács elvi hozzájárulását adta az Európai Unión belüli Műholdközpont felállításához, amely magában foglalja a Nyugat-európai Unión (NYEU) belüli jelenlegi szervezeti felépítés megfelelő jellemzőit.

(2) Az Európai Unió Műholdközpontjának felállítása lényeges eleme a Közös Kül- és Biztonságpolitikával (KKBP) és különösen az Európai Biztonsági és Védelmi Politikával (EBVP) összefüggő korai előrejelző és válságfigyelő funkciók megszilárdításának.

(3) A Központ alapszabályának és szervezeti felépítésének lehetővé kell tennie, hogy az intézmény megfeleljen az Európai Unió és a tagállamok igényeinek és a Közösséggel, különösen a Bizottság Közös Kutatóközpontjával, valamint a nemzeti és nemzetközi intézményekkel szorosan együttműködve lássa el feladatait. Összhangban kell állnia a Tanács által 2000. november 16-án jóváhagyott Európai Űrstratégiával.

(4) Az Európai Unió Műholdközpontjának jogi személyiséggel kell rendelkeznie, ugyanakkor szoros kapcsolatokat kell fenntartania a Tanáccsal, és tekintettel kell lennie az Európai Unió és intézményei általános politikai kötelezettségeire.

(5) Az Európai Unióról szóló szerződéshez és az Európai Közösséget létrehozó szerződéshez mellékelt, Dánia álláspontjáról szóló jegyzőkönyv 6. cikkével összhangban Dánia nem vesz részt az Európai Unió védelmi vonatkozásokat is tartalmazó határozatainak és intézkedéseinek előkészítésében és végrehajtásában. Ez a rendelkezés mindazonáltal nem zárja ki Dánia részvételét a Központ polgári tevékenységeiben, amennyiben Dánia kinyilvánítja, hogy hajlandó a Központ védelmi vonatkozásokat nem tartalmazó költségeihez hozzájárulni,

ELFOGADTA EZT AZ EGYÜTTES FELLÉPÉST:

1. cikk

Alapítás

(1) Megalapul az Európai Unió Műholdközpontja (EUMK), a továbbiakban: a "Központ". Hivatalos működését 2002. január 1-jén kezdi meg.

(2) A Központ székhelye Torrejón de Ardoz, Spanyolország.

(3) A Központ kezdeti infrastruktúráját a NYEU biztosítja.

2. cikk

Alapvető feladat

(1) A Központ a 3. és 4. cikkben foglaltaknak megfelelően műholdas képi és kiegészítő adatok, adott esetben légi felvételek elemzésével készült anyagok elkészítésével támogatja az Unió döntési mechanizmusát a Közös Kül- és Biztonságpolitika (KKBP) és különösen az Európai Biztonsági és Védelmi Politika (EBVP) keretében.

(2) A tagállamok, illetve a Bizottság megkereséssel élhetnek a főtitkár/főképviselő felé, aki, amennyiben a Központ kapacitása ezt lehetővé teszi, a 4. cikkel összhangban a megkeresésnek megfelelő utasítást ad a Központ számára.

(3) Azon harmadik államok, amelyek elfogadják a Központ tevékenységeihez való társulásról szóló mellékletben meghatározott rendelkezéseket, ugyancsak élhetnek megkereséssel a főtitkár/főképviselő felé, aki, amennyiben a Központ teljesítőképessége ezt lehetővé teszi, a 4. cikkel összhangban a megkeresésnek megfelelő utasítást ad a Központ számára.

(4) A nemzetközi szervezetek, például az Egyesült Nemzetek Szervezete (ENSZ), az Európai Biztonsági és Együttműködési Szervezet (EBESZ) és az Észak-atlanti Szerződés Szervezete (NATO) ugyancsak élhetnek megkereséssel a főtitkár/főképviselő felé, aki, amennyiben a Központ teljesítőképessége ezt lehetővé teszi, a 4. cikkel összhangban a megkeresésnek megfelelő utasítást ad a Központ számára.

3. cikk

Politikai felügyelet

A Politikai és Biztonsági Bizottság a KKBP-vel és különösen az EBVP-vel kapcsolatos hatáskörével összhangban politikai felügyeletet gyakorol a Központ tevékenysége felett, és útmutatásokat ad a főtitkár/főképviselő számára a Központ legfontosabb feladatairól.

4. cikk

Operatív utasítások

(1) A főtitkár/főképviselő a Központ Igazgatótanácsa és igazgatója az ezen együttes fellépésben meghatározott feladatainak sérelme nélkül, operatív utasításokat ad a Központ számára.

(2) A főtitkár/főképviselő a számára e cikkben meghatározott feladatok ellátása során, megfelelő időközönként, de legalább hathavonta egyszer jelentést tesz a Politikai és Biztonsági Bizottságnak.

5. cikk

A Központ termékei

(1) A 2. cikk (1) bekezdésével, a 2. cikk (3) bekezdésével és a 2. cikk (4) bekezdésével összhangban benyújtott megkeresések alapján, a Központ által előállított termékek a Tanács Főtitkárságán – a vonatkozó biztonsági előírásokkal összhangban – a tagállamok, a Bizottság és az igénylő fél rendelkezésére állnak. A mellékletben meghatározott rendelkezésekkel összhangban, az azokat elfogadó harmadik államok is hozzáférhetnek a termékekhez.

(2) Az átláthatóság érdekében a főtitkár/főképviselő a 2. cikkel összhangban hozzáférhetővé teszi a Központhoz érkező megbízásokat a tagállamok, a Bizottság, valamint olyan harmadik államok számára is, amelyek a mellékletben meghatározott rendelkezéseket elfogadták, az azon rendelkezésekben foglalt részletes szabályokkal összhangban.

(3) A 2. cikk (2) bekezdése értelmében benyújtott megkeresések alapján a Központ által előállított termékeket a tagállamok, a Bizottság és/vagy az olyan harmadik államok rendelkezésére bocsátják, amelyek a megkereső fél döntése alapján a mellékletben meghatározott rendelkezéseket elfogadták.

6. cikk

Jogi személyiség

A Központnak rendelkeznie kell a feladatai ellátásához és a céljai megvalósításához szükséges jogi személyiséggel. Mindegyik tagállam megteszi a szükséges intézkedéseket ahhoz, hogy a Központ rendelkezzék a tagállamok hatályos jogszabályai értelmében a jogi személyek számára biztosított jogképességgel. A Központ számára lehetővé kell tenni különösen az ingó és az ingatlan vagyon szerzését és elidegenítését, illetve a bíróság előtti eljárásokban való részvételt. A Központ nonprofit intézményként működik.

7. cikk

Igazgatótanács

(1) A Központnál Igazgatótanács működik, amely elfogadja a Központ éves és hosszú távú munkaprogramját és költségvetését. Az Igazgatótanács a Központ működésére, alkalmazottaira és felszerelésére vonatkozó kérdések megvitatásának fóruma is.

(2) Az Igazgatótanács elnöki tisztét a főtitkár/főképviselő, illetve annak hiánya esetén megbízottja látja el. A főtitkár/főtisztviselő a Tanács számára jelentést készít az Igazgatótanács tevékenységéről.

(3) Az Igazgatótanács a tagállamok egy-egy képviselőjéből és a Bizottság által kinevezett képviselőből áll. Az Igazgatótanács tagjait póttag képviselheti vagy kísérheti. A kinevező tagállam, illetve a Bizottság által megfelelő módon hitelesített megbízóleveleket a főtitkár/főtisztviselő nevére kell címezni.

(4) A Központ igazgatója vagy az igazgató megbízottja általános szabályként részt vesz az Igazgatótanács ülésein. A vezérkari igazgató és a Katonai Bizottság elnöke, illetve megbízottaik ugyancsak részt vehetnek az Igazgatótanács ülésein.

(5) Ezen együttes fellépés 13. cikke (2) bekezdésének sérelme nélkül, az Igazgatótanács a határozatait a tagállamok képviselőinek szavazása útján, minősített többséggel hozza meg, a szavazatokat az Európai Unióról szóló szerződés 23. cikke (2) bekezdésének harmadik albekezdésével összhangban súlyozzák. Az Igazgatótanács fogadja el saját eljárási szabályzatát.

(6) Az Igazgatótanácsot az elnök hívja össze évente legalább két alkalommal vagy a tagok legalább egyharmadának kezdeményezésére.

(7) Az Igazgatótanács dönthet az Igazgatótanácséval azonos összetételű eseti munkacsoportok vagy állandó bizottságok felállításáról, amelyek az Igazgatótanács átfogó feladatainak körébe tartozó konkrét kérdésekkel vagy témákkal foglalkoznak és az Igazgatótanács felügyelete alatt tevékenykednek. Az egyes csoportok vagy bizottságok létrehozásáról rendelkező határozatokban rögzíteni kell a csoport vagy bizottság felhatalmazását, összetételét és működésének időtartamát.

8. cikk

Igazgató

(1) Az Igazgatótanács a tagállamok állampolgárai közül nevezi ki a Központ igazgatóját. A tagállamok a főtitkár/főképviselő elé terjesztik jelöltjeiket, aki továbbítja a jelöléseket az Igazgatótanács számára. Az igazgatót három évre nevezik ki, a megbízás egy alkalommal további két évre meghosszabbítható.

(2) Az Igazgatótanács beleegyezésével az igazgató három évre nevezi ki a Központ igazgatóhelyettesét. Az igazgató felelős a Központ összes további alkalmazottjának felvételéért.

(3) Az igazgató a 2. cikkel összhangban biztosítja a Központ feladatainak ellátását. Az igazgató fenntartja a Központ működésének magas szakmai színvonalát és professzionális jellegét, valamint a Központ alapvető feladatának eredményes és hatékony teljesítését. Az igazgató megteszi az ehhez szükséges intézkedéseket, beleértve a személyzet képzését és a Központ alapvető feladatát segítő kutatási és fejlesztési tervek megvalósítását.

(4) Az igazgató az említetteken kívül az alábbiakért felelős:

- az Igazgatótanács munkájának, különösen az éves munkaprogram tervezetének elkészítése,

- a Központ napi működésével kapcsolatos feladatok ellátása,

- a jövedelem- és költségkimutatás elkészítése és a Központ költségvetésének végrehajtása,

- biztonsági szempontok,

- valamennyi személyzeti kérdés,

- a Politikai és Biztonsági Bizottság tájékoztatása az éves munkaprogramról,

- szoros együttműködés és információcsere létesítése és fenntartása a Közösségnek a világűrrel kapcsolatos szolgálataival, különösen a Bizottság Közös Kutatóközpontjával,

- kapcsolatok létesítése a világűrrel kapcsolatos területeken tevékenykedő egyéb nemzeti és nemzetközi intézményekkel.

(5) A Központ munkatervének és költségvetésének keretein belül az igazgató szerződéseket köthet, intézkedhet a költségvetésben engedélyezett alkalmazottak felvételéről, és engedélyezheti a Központ működéséhez szükséges kiadásokat.

(6) Az igazgató a következő év május 31-ig elkészíti a Központ tevékenységeire vonatkozó éves jelentést. A jelentést megküldik az Igazgatótanács és a Tanács részére, utóbbi továbbítja a jelentést az Európai Parlament, a Bizottság és a tagállamok számára.

(7) Az igazgató a tevékenységéért az Igazgatótanácsnak tartozik elszámolással.

(8) Az igazgató a Központ jogi képviselője.

9. cikk

Személyzet

(1) A Központ személyzete, beleértve az igazgatót, a tagállamok állampolgárainak lehető legszélesebb köréből kiválasztott szerződéses alkalmazottakból áll. A Központ induló személyzetét az igényeknek megfelelően a NYEU Műholdközpontjának személyzetéből választják ki.

(2) Az alkalmazottakat az igazgató valós érdemek alapján, tisztességes és átlátható pályázati eljárásokon keresztül nevezi ki.

(3) A Központ személyzetére vonatkozó rendelkezéseket az igazgató ajánlása alapján a Tanács fogadja el.

10. cikk

Biztonság

(1) A Központnak a 2001/264/EK tanács határozatban [1] meghatározott biztonsági rendelkezéseket kell alkalmaznia.

(2) A Központ a Tanács Főtitkárságával, többek között az EU Katonai Vezérkarával folytatott kommunikáció során biztosítja a megfelelő biztonságot és gyorsaságot.

11. cikk

Munkaprogram

Évente legkésőbb november 30-án az Igazgatótanács a Központ igazgatója által előterjesztett tervezet alapján elfogadja a Központ következő évi munkaprogramját. Az éves program alapján végrehajtandó intézkedésekhez mellékelik a szükséges kiadásokról készített tervezetet.

12. cikk

Költségvetés

(1) A Központ bevételeinek és kiadásainak valamennyi tétele szerepel a naptári évvel megegyező pénzügyi évekre vonatkozó tervezetekben, és e tényeket fel kell tüntetni a Központ költségvetésében, amelynek tartalmaznia kell az alkalmazottak névjegyzékét.

(2) A Központ költségvetésében feltüntetett bevételek és kiadások egyensúlyban állnak egymással.

(3) A Központ jövedelme a GNP-kulccsal összhangban a tagállamok hozzájárulásaiból (Dániát kivéve), valamint az elvégzett szolgáltatások ellenértékeként kifizetett összegekből tevődik össze.

(4) A tagállamok, a Bizottság, a nemzetközi szervezetek, illetve a mellékletben meghatározott rendelkezéseket elfogadó harmadik államok megtérítik a megbízásokkal kapcsolatos költségeket a 15. cikkben foglalt pénzügyi szabályokkal összhangban meghatározott iránymutatásnak megfelelően.

(5) A (4) bekezdés rendelkezéseitől eltérve, 2003. december 31-ig ingyenesek a 2. cikk (2) bekezdésének megfelelő megrendelések alapján készített termékek. Az 5. cikk (3) bekezdésétől eltérve, e megrendelések alapján készített termékeket valamennyi tagállam a Bizottság, illetve az igénylő fél döntése alapján, olyan harmadik államok rendelkezésére bocsátja, amelyek a mellékletben meghatározott rendelkezéseket elfogadták, az azon rendelkezésekben foglalt részletes szabályokkal összhangban.

13. cikk

Költségvetési eljárás

(1) Az igazgató minden évben június 30-i határidővel elkészíti és benyújtja az Igazgatótanácshoz a Központ következő évi igazgatási kiadásait, üzemi kiadásait és bevételeit tartalmazó költségvetés tervezetét. Az igazgató a Tanács részére tájékoztatásul megküldi a költségvetés tervezetét.

(2) Az Igazgatótanács a tagállamok képviselőinek egyhangú szavazatával évente december 15-éig elfogadja a Központ költségvetését.

(3) Amennyiben valamely válsághelyzet megfigyelése során a Központ rendelkezésére álló erőforrások nem elegendőek a termékek iránti igények kielégítéséhez, az igazgató javaslatot tehet az Igazgatótanács számára pótköltségvetés elfogadására.

14. cikk

A költségvetés ellenőrzése

(1) A kötelezettségek és a kifizetések teljesítésének, a bevételek nyilvántartásának és befizetésének ellenőrzését az Igazgatótanács által kinevezett független pénzügyi ellenőr végzi.

(2) Az igazgató évente március 31-éig megküldi az Igazgatótanács, valamint tájékoztatásul a Tanács részére az előző pénzügyi év összes bevételével és kiadásával kapcsolatos részletes elszámolást, beleértve a Központ tevékenységeiről szóló jelentést.

(3) A költségvetés végrehajtásával kapcsolatban az Igazgatótanács hagyja jóvá az igazgató tevékenységét.

15. cikk

Pénzügyi szabályzat

Az Igazgatótanács az igazgató előterjesztése alapján, a Tanács jóváhagyásával állítja össze a részletes pénzügyi szabályzatot, amely különösen rendelkezik a Központ költségvetésének elkészítése és végrehajtása során követendő eljárásról.

16. cikk

Kiváltságok és mentességek

A Központ, a Központ igazgatója és személyzete kötelezettségeinek ellátásához szükséges kiváltságokat és mentességeket a tagállamok közötti megállapodás írja elő.

17. cikk

Kiküldött személyzet

(1) Az igazgató egyetértésével a tagállamok és a Bizottság szakértőket küldhetnek ki a Központhoz legfeljebb egyéves időtartamra abból a célból, hogy a Központ feladataival megismerkedjenek. A jelöltek olyan tapasztalt képelemzők, amelyek rendelkeznek a digitális képi információk feldolgozásához szükséges szakmai képességekkel, és ezek birtokában képesek részt venni a Központ operatív tevékenységében. A kiküldött személyzetre vonatkozó részletes szabályokat a Központ igazgatója határozza meg.

(2) Válsághelyzet esetén a Központ személyzete kiegészíthető a tagállamok, a Bizottság vagy a Tanács Főtitkársága által kiküldött szakemberekkel. Az ilyen jellegű kiküldések szükségességéről és időtartamáról a Központ igazgatójával egyeztetve a főtitkár/főképviselő dönt.

18. cikk

Jogi felelősség

(1) A Központ szerződéses felelősségéről az érintett szerződés vonatkozásában irányadó jog rendelkezik.

(2) Az alkalmazottak Központtal szemben fennálló személyes felelőssége vonatkozásában a Központ személyzetére alkalmazandó rendelkezések az irányadók.

19. cikk

A dokumentumokhoz való hozzáférés

Az Igazgatótanács az igazgató előterjesztésére 2002. június 30-áig elfogadja a Központ dokumentumainak nyilvános hozzáférhetőségére vonatkozó szabályzatot, figyelembe véve a nyilvánosságnak az Európai Parlament, a Tanács és a Bizottság dokumentumaihoz történő hozzáféréséről szóló, 2001. május 30-i 1049/2001/EK európai parlamenti és tanácsi rendeletben [2] meghatározott elveket és korlátozásokat.

20. cikk

Dánia álláspontja

Az Igazgatótanács dán tagja az Európai Unióról szóló szerződéshez és az Európai Közösséget létrehozó szerződéshez csatolt, Dánia álláspontjáról szóló jegyzőkönyv 6. cikkében foglaltakat teljes mértékben betartva vesz részt az Igazgatótanács munkájában.

Dánia a 2. cikk (2) bekezdésével összhangban nyújthatja be védelmi vonatkozásokat nem tartalmazó megkereséseit a főtitkár/főképviselő számára.

A 2. cikkben említett feladatok teljesítése során előállított termékeket a többi tagállammal azonos feltételekkel bocsátják Dánia rendelkezésére, kivéve a 2. cikk (2), (3) és (4) bekezdése alapján megküldött, védelmi vonatkozásokat is tartalmazó megkereséseket, és az ezek teljesítése során készített termékeket.

Dánia jogosult arra, hogy a 17. cikkben foglaltakkal összhangban szakértőket küldjön ki a Központba.

21. cikk

Harmadik államok társulása

Azok az európai NATO-tagok, amelyek nem tagjai az EU-nak és az egyéb EU-tagjelölt országok a mellékletben meghatározott rendelkezésekkel összhangban jogosultak a Központ tevékenységeiben részt venni.

22. cikk

Felülvizsgálat

A főtitkár/főtisztviselő ezen együttes fellépés hatálybalépését követő öt éven belül egy esetleges vizsgálat céljára jelentést készít az együttes fellépés végrehajtásáról a Tanács részére.

23. cikk

Átmeneti rendelkezések

(1) A Központ első Igazgatótanácsának kinevezésére és az igazgató kijelölésére 2001. július 31-éig kerül sor. Az igazgató megbízást kap a NYEU alárendelt szervéből az új szervezetté történő átalakulás irányítására.

(2) A kijelölt igazgató 2001. szeptember 15-ig előterjeszti a 2002. évi költségvetés tervezetét. Az Igazgatótanács 2001. november 15-ig fogadja el a költségvetést.

(3) A Központ a 2001. december 31-én alkalmazásban álló személyzet tekintetében átvállalja a NYEU munkaadói feladatait. Az új munkaadó a vonatkozó jogszabályokkal összhangban tiszteletben tartja a meglévő alkalmazási szerződésekből eredő kötelezettségeket.

(4) A NYEU által a NYEU Műholdközpontja nevében aláírt, nem a személyzetre vonatkozó szerződéseket a Központ szintén átvállalja.

(5) A NYEU-időszakban 2001. december 31-ig igényelt megbízásokat az igénylő fél számára díjtalanul teljesítik.

(6) A 2002-es pénzügyi évre a tagállamok által fizetendő a költségvetési kiadás 9,3 millió euró, amely tartalmazza Dánia önkéntes hozzájárulását.

24. cikk

Ez az együttes fellépés az elfogadása napján lép hatályba.

25. cikk

Ezt az együttes fellépést a Hivatalos Lapban ki kell hirdetni.

Kelt Brüsszelben, 2001. július 20-án.

a Tanács részéről

az elnök

J. Vande Lanotte

[1] HL L 101., 2001.4.11., 1. o.

[2] HL L 145., 2001.5.31., 43. o.

--------------------------------------------------

MELLÉKLET

HARMADIK ÁLLAMOKNAK AZ EURÓPAI UNIÓ MŰHOLDKÖZPONTJÁNAK TEVÉKENYSÉGÉHEZ TÖRTÉNŐ TÁRSULÁSÁRÓL SZÓLÓ RENDELKEZÉSEK

1. cikk

Célkitűzés

E rendelkezések meghatározzák a Központ tevékenységeiben részt vevő harmadik államok részvételének körét és részletes szabályait.

2. cikk

A társulás köre

Az együttes fellépés 21. cikkében említett harmadik államok:

- képelemzéssel kapcsolatos nemzeti megkereséseket nyújthatnak be a Központhoz,

- korlátozott időre megbízott képelemző szakértőket küldhetnek a Központba,

- e rendelkezések 5. cikkével összhangban hozzáférhetnek a Központ termékeihez.

3. cikk

Megkeresések

(1) Harmadik államok az együttes fellépés 2. cikke (3) bekezdésével összhangban terjeszthetik a főtitkár/főképviselő elé a képelemzésre vonatkozó megkereséseiket.

(2) Amennyiben a Központ kapacitása ezt lehetővé teszi, a főtitkár/főképviselő az együttes fellépés 4. cikkével összhangban utasítja a Központot a megbízás teljesítésére.

(3) Harmadik államok a megkereséshez mellékelik a megfelelő kiegészítő adatokat, valamint az együttes fellépés 12. cikke (4) bekezdésével és a Központ pénzügyi szabályaiban meghatározott költségtérítési előírásokkal összhangban megtérítik a Központ számára a felmerült költségeket. Harmadik államok jelzik, hogy a megkereséseket és/vagy a termékeket más harmadik államok és nemzetközi szervezetek részére rendelkezésre bocsátják-e.

4. cikk

A képelemző szakértők kiküldése

(1) Harmadik államok jogosultak arra, hogy korlátozott időre képelemzőjelölteket küldjenek a Központba azzal a céllal, hogy ezek a szakértők a Központ működésével megismerkedjenek.

(2) A jelöléseket a betöltetlen állások függvényében veszik figyelembe.

(3) A tartózkodás kezdeti időtartama hat hónap, amely időszak a Központ igazgatójának javaslata alapján és a Központ szabad kapacitásainak függvényében legfeljebb további hat hónapra meghosszabbítható. Figyelembe kell venni, hogy az érdekelt harmadik államok jelöltjei a lehető legszélesebb körű rotációs rendben kövessék egymást.

(4) A jelölteknek gyakorlattal rendelkező képelemzőknek kell lenniük és a digitális képelemzéshez szükséges szakképzettséggel kell rendelkezniük. A kiküldött szakértők általában a Központ kereskedelmi jellegű képekkel kapcsolatos operatív tevékenységében vesznek részt.

(5) A harmadik államokból érkező képelemzők betartják a Központ biztonsági rendelkezéseit, és kötelezettséget vállalnak az információk bizalmas kezelésére.

(6) A harmadik államok fedezik az általuk kiküldött képelemzők bérét, valamennyi mellékköltséget, többek között a juttatásokat, a társadalombiztosítási járulékokat, a berendezkedés és az utazás költségeit, valamint a (8) bekezdésben említett részletes szabályokban meghatározott, a Központ költségvetését terhelő járulékos költségeket.

(7) A harmadik államokból érkező kiküldött képelemzők tevékenységéhez kapcsolódó, a munkavégzés során jelentkező költségeket a Központ költségvetéséből fedezik.

(8) A kiküldés részletes szabályait a Központ igazgatója határozza meg.

5. cikk

A Központ termékeinek hozzáférhetősége

(1) A főtitkár/főképviselő értesíti a harmadik államokat, amennyiben az együttes fellépés 2. cikkével összhangban megkeresett termékek rendelkezésre állnak a Tanács Főtitkárságán.

(2) Az együttes fellépés 2. cikke (1) bekezdésével összhangban benyújtott megkereséseket és az elkészült termékeket abban az esetben bocsátják harmadik államok rendelkezésére, ha a főtitkár/főképviselő úgy ítéli meg, hogy ezek érintik az Európai Unióval az EBVP tárgyában folytatott párbeszédet, konzultációt és együttműködést.

(3) Az együttes fellépés 2. cikke (2), (3) és (4) bekezdésével összhangban benyújtott megkereséseket és az elkészült termékeket abban az esetben bocsátják harmadik államok rendelkezésére, ha a megkereső fél ezt kéri.

6. cikk

Biztonság

Harmadik államok a Központtal fenntartott kapcsolatokban és a Központ termékeinek vonatkozásában a Központtal lebonyolított levélváltásban megerősítik, hogy alkalmazzák a 2001/264/EK tanácsi határozatban előírt, valamint a bizalmas adatok lehetséges szolgáltatói által meghatározott biztonsági előírásokat.

7. cikk

Konzultatív Bizottság

(1) A Központ igazgatójának vagy az igazgató megbízottjának elnökletével Konzultatív Bizottságot hoznak létre, amely az Igazgatótanács tagjainak képviselőiből és az e rendelkezéseket elfogadó harmadik államok képviselőiből áll. A Konzultatív Bizottság különböző összetételekben ülésezhet.

(2) A Konzultatív Bizottság az e rendelkezések alkalmazási körébe tartozó közérdekű kérdésekkel foglalkozik.

(3) A Konzultatív Bizottságot a Központban saját kezdeményezésére, a tagok legalább egyharmadának kérésére, de évente legalább két alkalommal az elnök hívja össze.

8. cikk

Hatálybalépés

(1) Az egyes harmadik államokat illetően e rendelkezések az azt követő hónap első napján lépnek hatályba, hogy a harmadik állam hatáskörrel rendelkező hatósága értesítette a főtitkárt/főképviselőt az e rendelkezésekben meghatározott feltételek elfogadásáról.

(2) Amennyiben egy harmadik állam e rendelkezéseket nem kívánja a továbbiakban igénybe venni, legalább egy hónappal e döntése előtt értesíti a főtitkárt/főképviselőt.

--------------------------------------------------